Informasjon om smittsom hjernehinnebetennelse til russen i Oslo

* Ungdom i alderen 16-19 år har økt risiko for meningokokksykdom (smittsom hjernehinnebetennelse)
* Ungdom som deltar i russefeiringen er mest utsatt
* Det finnes effektiv vaksine mot de fleste vanlige typer meningokokksykdom
* Vaksine mot meningokokk A,C,W og Y gir beskyttelse i ca. 5 år.
* Folkehelseinstituttet anbefaler at all ungdom mellom 16-19 år vurderer å vaksinere seg

**Risikoen for å utvikle meningokokksykdom kan også reduseres ved å følge disse rådene:**

* Ta deg tid til å sove ut
* Ikke rop og skrik så mye at du blir hes og halsen sår
* Kyss bare kjæresten din
* Unngå å drikke av samme flaske/boks/glass som andre, og ikke del sigarett med andre
* Ikke drikk for mye alkohol
* Ta ansvar for hverandre dersom noen er syke og har feber. Sørg for legetilsyn

**Hva er smittsom hjernehinnebetennelse, og hvordan smitter det:**

* Sykdommen skyldes meningokokkbakterier
* Friske personer kan ha meningokokker i halsen uten å vite om det, vanligst hos ungdom
* Bakterien overføres gjennom spyttdråper, for eksempel ved kyssing og drikking av samme flaske
* Hvis bakteriene kommer over i blodet kan de gi blodforgiftning eller hjernehinnebetennelse
* Sykdommen utvikler seg raskt og dødeligheten er om lag 10 %, selv ved behandling

**Vanlige symptomer på sykdom:**

* Frysninger og feber
* Nedsatt allmenntilstand
* Hodepine, kvalme og oppkast
* Små hudblødninger som ikke blekner om man presser glass mot dem
* Nedsatt bevissthet
* Kan forveksles med fyllesyke!

**Organisering av vaksinasjon i Oslo:**

* Helseetaten har ansvaret for å koordinere vaksinasjonen
* Det er felles meningokokkvaksinasjonsuke i de fleste bydeler i uke 7
* Alle elever i 1.og 2.videregående skal få tilbud om vaksine uten egenandel, pris for vaksine kr 400
* Elever i 3.videregående får tilbud om gratis vaksine i 2019
* Felles informasjonsplakater er utarbeidet
* Helsesøster informerer på videregående skoler og spesielt i avgangsklassene
* Noen bydeler vil tilby vaksinen på skolen, andre vil tilby vaksinen på helsestasjon for ungdom eller vaksinasjonskontor
* Ungdom over 16 år trenger ikke samtykke fra foreldre for å ta vaksinen
* Dersom elever også ønsker vaksine mot meningokokk type B kan de kontakte sin fastlege.

**Noen tall for Oslo:**

* I 2018 ble 54 % av 19-åringene i Oslo vaksinert (tilsvarer ca 85 % av de som var russ)
* Store variasjoner i 2018: 39,5 % av 19-åringer i bydel Grünerløkka ble vaksinert, mot 68,8 % i bydel Nordre Aker
* Mål for 2019: Minst 90 % av russen vaksinert
* Fire tilfeller av meningokokksykdom i Oslo i 2018, ingen av disse var russ